ПРОГРАМ

ПОДРШКЕ РАЗВОЈУ ПОСЛОВНЕ ИНФРАСТРУКТУРЕ У 2025. ГОДИНИ

I. УВОДНЕ ОДРЕДБЕ

Законом о буџету Републике Србије за 2025. годину („Службени гласник РС”, бр. 94/24), у члану 8, на Разделу 21 - Министарство привреде, Програму 1505 - Регионални развој, Функцији 411 - Општи економски и комерцијални послови, Пројекту 4004 - Подршка развоју пословне инфраструктуре, Економској класификацији 463 - Трансфери осталим нивоима власти биће обезбеђена средства у висини 1.150.000.000,00 динара у складу са чланом 61. став 14. и чланом 69. став 4. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13 - исправка, 108/13, 142/14, 68/15 - др. закон, 103/15, 99/16, 113/17, 95/18, 31/19, 72/19, 149/20, 118/21, 118/21 - др. закон, 138/22, 92/23 и 94/24), намењена за Програм подршке развоју пословне инфраструктуре у 2025. години (у даљем тексту: Програм).

Износ средстава из става 1. ове главе опредељује се за реализацију:

1. мере инфраструктурног опремања зона пословања и повезивања зона пословања са окружењем (у даљем тексту: Мера 1);
2. мере унапређења инфраструктурних капацитета у циљу развоја туризма и других привредних делатности (у даљем тексту: Мера 2).

Програм спроводи Министарство привреде (у даљем тексту: Министарство).

II. ЦИЉ И НАМЕНА ПРОГРАМА

Циљ Програма је унапређење развојног потенцијала јединица локалних самоуправа кроз стварање повољних услова за привлачење инвестиција, унапређење привредног амбијента и отварање нових радних места.

Намена Програма која се реализује кроз Меру 1 је учешће у финансирању реализације инфраструктурних пројеката у области саобраћајне, комуналне, електроенергетске, енергетске инфраструктуре, објеката - зграда и остале инфраструктуре у зони пословања и инфраструктуре која обезбеђује повезивање зоне пословања са окружењем.

Намена Програма која се реализује кроз Меру 2 је учешће у финансирању реализације инфраструктурних пројеката у области саобраћајне, комуналне електроенергетске, енергетске инфраструктуре, пројеката уређења површина јавних намена, површина намењених општој рекреацији и остале инфраструктуре која је у функцији развоја туризма и других привредних делатности.

III. ПОДНОСИЛАЦ ПРИЈАВЕ ПРОЈЕКТА

Подносилац пријаве пројекта је јединица локалне самоуправе на чијој територији је планирана реализација одређеног пројекта, а уколико пројекат реализује више јединица локалне самоуправе, подносилац пријаве пројекта су јединице локалне самоуправе које заједно реализују пројекат (у даљем тексту: Подносилац пријаве).

IV. ЈАВНИ ПОЗИВ

Министарство објављује јавни позив у „Службеном гласнику Републике Србије” и на интернет страни Министарства.

Рок за подношење пријаве пројекта је осам дана од дана објављивања јавног позива у „Службеном гласнику Републике Србијеˮ.

V. ФИНАНСИРАЊЕ ПРОЈЕКТА

Министарство учествује у финансирању до 100% вредности пројекта са порезом на додату вредност.

Подносилац пријаве може учествовати у финансирању пројекта у одређеном проценту у зависности од опредељених средстава у буџету Подносиоца пријаве.

VI. УСЛОВИ ЗА ДОДЕЛУ СРЕДСТАВА ПРОГРАМА

Услови за доделу средстава Програма су:

1. да је реализација пројекта у складу са циљем и наменом Програма;
2. да је пројекат у складу са просторним плановима и урбанистичким пројектима јединице локалне самоуправе.

VII. ДОКУМЕНТАЦИЈА ЗА ПРИЈАВЉИВАЊЕ ПРОЈЕКТА НА ЈАВНИ ПОЗИВ

Документација која се доставља приликом пријављивања пројекта на јавни позив:

1. правилно попуњен Образац - Пријава пројекта за Програм подршке развоју пословне инфраструктуре у 2025. години (у штампаном формату, као и скениран на CD);
2. изјава да ће средства за финансирање пројекта бити обезбеђена у буџету Подносиоца пријаве у тренутку закључења уговорa о финансирању пројекта, уколико Подносилац пријаве учествује у финансирању пројекта;
3. пројекат за извођење на основу ког се изводе радови (у електронском формату на CD) ;
4. уз пројекат за извођење доставља се и следећа документација на CD:
   * текстуални и графички прилози (технички опис/извештај на основу којег је израђен предмер и предрачун из пројекта за извођење са графичким прилозима: ситуациони план, карактеристичне попречне и подужне пресеке у зависности од објекта на који се пројекат односи, све детаље наведене у предмеру и предрачуну радова);
   * предмер и предрачун радова из пројекта за извођење у Excel формату који је у потпуности усаглашен са техничким описом и графичком документацијом (текст форматиран - ћирилично писмо, врста слова Times New Roman, величина слова 12) у којем је свака врста радова и њихова рекапитулација одвојено приказана у једном документу. У истом документу, на посебном листу, обавезна је и збирна рекапитулација која садржи све врсте радова. Наведени предмер и предрачун радова треба да садржи формуле;
   * скенирана рекапитулација радова за које је поднет захтев за суфинансирање са потписом одговорног пројектанта;
   * скенирана ситуација на катастарско - топографској подлози, оверена од стране надлежних институција;
5. елаборат геомеханичких испитивања;
6. акт надлежног органа на основу којег се изводе радови;
7. лист непокретности;
8. најмање пет фотографија локације где ће се изводити радови;
9. изјава Подносиоца пријаве да за потребе реализације пројекта обезбеђује стручни надзор над извођењем радова на реализацији пројекта;
10. извод из планског документа као доказ о постојању зоне пословања (само за Меру 1);
11. уговор односно други одговарајући акт са потенцијалним инвеститором/корисником или писана намера потенцијалног инвеститора/корисника, који садрже податке о инвеститору/кориснику, делатности, претходним инвестиционим активностима и броју нових радних места која планира да отвори након реализације пројекта (само за Меру 1);
12. изјава Подносиоца пријаве о очекиваним ефектима реализације пројекта на развој туризма и других привредних делатности (само за Меру 2).

Документација наведена у ставу 1. ове главе доставља се у електронском формату на CD, сложена по редоследу из става 1. ове главе.

VIII. КРИТЕРИЈУМИ ЗА ОЦЕЊИВАЊЕ И ОДАБИР ПРОЈЕКТА

Оцењивање и одабир пројекта врши се на основу следећих критеријума:

1. оправданост пројекта;
2. одрживост пројекта;
3. инвестициони потенцијал пројекта:

а) постојање намере инвеститора/корисника за инвестирање – за Меру 1;

б) утицај реализације пројекта на развој туризма и других привредних делатности – за Меру 2;

1. ефекти пројекта:

а) планирани број нових радних места након реализације пројекта – за Меру 1;

б) планирани број директних корисника након реализације пројекта – за Меру 2.

Критеријуми за оцењивање и одабир пројекта наведени у ставу 1. ове главе детаљно су разрађени у Прилогу - Критеријуми за оцењивање и одабир пројекта.

IX. ОЦЕЊИВАЊЕ И ОДАБИР ПРОЈЕКТА

Испуњеност услова за доделу средстава из главе VI. УСЛОВИ ЗА ДОДЕЛУ СРЕДСТАВА ПРОГРАМА Програма, као и да ли је достављена документација из главе VII. ДОКУМЕНТАЦИЈА ЗА ПРИЈАВЉИВАЊЕ ПРОЈЕКТА НА ЈАВНИ ПОЗИВ Програма, утврђује Комисија за оцењивање и одабир пројеката (у даљем тексту: Комисија), коју решењем образује министар привреде.

Комисија може вршити додатну проверу поднете документације и тражити додатне информације од Подносиоца пријаве који је испунио услове из Програма и јавног позива.

У складу са критеријумима за оцењивање и одабир пројекта из главе VIII. КРИТЕРИЈУМИ ЗА ОЦЕЊИВАЊЕ И ОДАБИР ПРОЈЕКТА Програма, Комисија врши рангирање пројеката.

Комисија утврђује Предлог одлуке о распореду и коришћењу средстава за подршку развоју пословне инфраструктуре у 2025. години, који доставља министру привреде.

Одлуку о распореду и коришћењу средстава за подршку развоју пословне инфраструктуре у 2025. години (у даљем тексту: Одлука) доноси министар привреде.

Одлука се објављује у „Службеном гласнику Републике Србије” и на интернет страни Министарства.

У случају да се средства распоређена Одлуком не искористе у потпуности, услед уштеде приликом уговарања пројекта или из разлога који онемогућава почетак реализације пројекта, Одлука се може изменити односно допунити пројектима са листе или Министарство може расписати допунски јавни позив.

Јавне набавке за потребе реализације пројеката спроводи Подносилац пријаве у складу са законом којим се уређују јавне набавке.

Након спроведеног поступка јавне набавке, Подносилац пријаве и изабрани понуђач закључују уговор за реализацију пројекта, док Министарство и Подносилац пријаве закључују уговор о финансирању пројекта након чега ће Министарство извршити трансфер одобрених средстава Подносиоцу пријаве.

X. ПРАЋЕЊЕ РЕАЛИЗАЦИЈЕ ПРОЈЕКТА

Министарство и Подносилац пријаве ће путем својих стручних служби обезбедити континуирано праћење реализације одабраног пројекта са свих аспеката (техничког, финансијског, правног и др.).

Подносилац пријаве обезбеђује стручни надзор над извођењем радова на реализацији одабраног пројекта.